Používateľská príručka

# Atribúty

Atribúty sú dátové polia, ktoré patria súboru, no nie sú jeho súčasťou, teda napr. nepočítajú sa to veľkosti súboru a môžu sa kopírovať alebo meniť bez akejkoľvek manipulácie so samotným súborom. Systém používa tieto atribúty na ukladanie napr. veľkosti súboru, typu súboru alebo dátumu poslednej úpravy. Dá sa to prirovnať k iným operačným systémom a ich súborovým systémom.

Rozdiel je taký, že môžete pridať hocijaký atribút hocijakému súboru a zobraziť ho alebo ho urobiť upraviteľným v okne Trackera. Musíte iba definovať typ atribútu, ktorý chcete priradiť typu súboru (napr. reťazec, celé číslo alebo čas) a dať mu názov a popis.

Súbor samotný nemusí vôbec nič obsahovať. Pozrite sa napríklad na tieto súbory Ľudí:

Toto sú súbory s nulovou veľkosťou s priradenými atribútmi, atribút e-mailu osoby „John Nox“ používateľ práve upravuje v Trackeri.

Ak tieto atribúty indexujete, ako sa predvolene indexujú súbory Ľudí, E-mailov alebo zvuku, bude ich možné vyhľadať rýchlym systémom hľadania Haiku.

## Atribúty v Trackeri

Atribúty sa zobrazujú podobne ako databázy alebo tabuľky. V Trackeri môžete určiť, ktoré atribúty chcete mať zobrazené (stĺpce) a zoraďovať podľa toho zoznam súborov (riadky).

To sa robí tak, že v Trackeri kliknete na menu Atribútov a vyberiete atribúty, ktoré chcete zobraziť. Prípadne môžete jednoducho kliknúť na záhlavie stĺpca a vybrať položky z kontextového menu. Meniť poradie stĺpcov môžete jednoduchým pretiahnutím hlavičky stĺpca myšou na inú pozíciu. Ak stĺpec nepotrebujete, zbavíte sa ho pretiahnutím myšou von z okna.

Dvojitým kliknutím na čiaru deliacu dva atribúty v hlavičke sa automaticky zmení šírka stĺpcov na optimálnu.

Kliknutím na hlavičku stĺpca prepínate medzi vzostupným a zostupným usporiadaním. Stanoviť sekundárne usporiadanie môžete držaním klávesu SHIFT počas klikania na hlavičku stĺpca. Napríklad môžete zoradiť vaše súbory Ľudí podľa firmy a v tomto usporiadaní ich zoradiť podľa mena kontaktu. Sekundárne poradie je označené svetlejšie zafarbeným indikátorom vedľa hlavičky.

Úprava týchto atribútov je rovnako jednoduchá ako premenovanie súboru: Buď kliknite na položku alebo stlačte ALT E a presúvajte sa medzi atribútmi pomocou TAB a SHIFT TAB. ESC opustí režim úpravy bez použitia zmien.

## Atribúty v Termináli

Ak uprednostňujete príkazový riadok alebo plánujete pracovať s viacerými súbormi s použitím skriptovania, existuje niekoľko príkazov na ovládanie atribútov v Termináli.

### listattr

listattr vypíše zoznam atribútov súboru, no nezobrazí obsah týchto atribútov.

    použitie: listattr 'názov súboru' ['názov súboru' ...]

Z nášho obrázka hore:

     ~/people ->listattr Clara\ Botters
    File: Clara Botters
       Type         Size                 Name
    -----------  ---------  -------------------------------
    MIME String         21  "BEOS:TYPE"
            Text         14  "META:name"
            Text          6  "META:nickname"
            Text          1  "META:company"

            Text         18  "META:address"
            Text          8  "META:city"
            Text          1  "META:state"
            Text          1  "META:zip"
            Text          1  "META:country"

            Text          1  "META:hphone"
            Text         13  "META:wphone"
            Text          1  "META:fax"
            Text         19  "META:email"
            Text          1  "META:url"

            Text          5  "META:group"
        Raw Data         20  "_trk/pinfo_le"

    131 bytes total in attributes.

Okrem všetkých atribútov „`META:*`“, ktoré obsahujú kontaktné informácie, existujú ešte dva atribúty, ktoré spravuje systém:

- `BEOS:TYPE` ukladá typ súboru ako reťazec MIME, tu „`application/x-person`“. Ten určuje predvolenú ikonu a aplikáciu, v ktorej sa súbor otvorí keď naň napr. dvakrát kliknete.

- „`_trk/pinfo_le`“ je atribút, ktorým Tracker sleduje pozíciu ikony súboru.

Všimnite si obrátené lomítko po slove "Clara". V termináli sa musíte „vyhnúť“ špeciálnym znakom ako `'"*\$?!`. Medzera medzi "Clara" a "Botters" je tiež jedným z nich. Tým pádom sa lomítko v skutočnosti nachádza pred medzerou, nie po slove "Clara".

### catattr

catattr zobrazí obsah konkrétneho atribútu súboru.

    použitie: catattr [--raw|-r] názov_atribútu súbor1 [súbor2...]

A znova náš príklad:

     ~/people ->catattr META:city Clara\ Botters
    Clara Botters : string : Whelton

### addattr

addattr pridá súboru atribút a/alebo mu dá hodnotu.

    použitie: addattr [-t typ] attr hodnota súbor1 [súbor2...]
        alebo: addattr [-f hodnota-zo-súboru] [-t typ] attr súbor1 [súbor2...]

             Typ môže byť:
                     string, mime, int, llong, float, double, bool, icon, raw
                     alebo číselná hodnota (ie. 0x1234, 42, 'ABCD', ...)
             Predvolený je „string“

Povedzme, že si Clara našla prácu v nadnárodnom Barkelbaer Inc., predtým prázdny atribút „Company“ zaplníme údajom, ktorý je typu „string“ (reťazec znakov):

     ~/people ->addattr -t string META:company Barkelbaer\ Inc. Clara\ Botters

### rmattr

rmattr úplne odstráni atribút zo súboru.

    použitie: rmattr [-p] attr názov_súboru1 [názov_súboru2...]
             „attr“ je názov atribútu súboru
             Ak je „-p“ uvedené, „attr“ sa považuje za vzor.

Aj keď by bolo praktickejšie vôbec nevypĺňať atribút „Fax“, môžete ho úplne odstrániť zo súboru Clary napísaním:

     ~/people ->rmattr META:fax Clara\ Botters

### copyattr

copyattr skopíruje atribút z jedného alebo viacerých súborov do druhého. Štandartne sa obsah súboru neskopíruje.

    použitie: copyattr <možnosti> <zdroj> [ ... ] <cieľový priečinok>

Ak chcete skopírovať atribúty a aj dáta samotného súboru, môžete pridať možnosť „-d“ alebo „--data“.

Viac informácií o týchto príkazoch zistíte napísaním názvu príkazu nasledovaným „-h“ alebo „--help“.