Používateľská príručka

Obsah
Vytvorenie nového emailového účtu Nastavenia účtu Nastavenie prichádzajúceho e-mailu Nastavenie odchádzajúceho e-mailu Notifikácie a filtre e-mailu Nastavenie poštovej služby

## E-mail

Panel: |  | Nastavenia
Umiestnenie: |  | /boot/system/preferences/E-mail
Nastavenia: |  | ~/config/settings/Mail/*

Haiku poskytuje systém, ktorý pravidelne prijíma e-maily cez Poštovú službu (tiež známu ako mail_daemon) a ukladá každú správu ako jeden textový súbor. Analyzuje správu a vypĺňa jej atribúty so všetkými potrebnými hlavičkovými informáciami, ako napríklad Od, Komu, Predmet a stav prečítania správy. Môžete mu posielať požiadavky buď vy osobne alebo akákoľvek aplikácia. Tento systém tiež zjednodušuje prechádzanie medzi e-mailovými klientmi, keďže všetky údaje a nastavenia zostávajú rovnaké.
Nastavenie prebieha cez panel nastavení Email.

## Vytvorenie nového emailového účtu

Prejdime si proces nastavenia e-mailového účtu.
Začnete kliknutím na tlačidlo Pridať, čím vytvoríme nový, nepomenovaný účet. Otvorí sa panel, do ktorého zadáte informácie o svojom účte:

Najprv nastavujete, ako prijímate správy - či cez POP3 alebo IMAP.

Potom zadajte svoju Emailovú adresu, Prihlasovacie meno a Heslo, uveďte Názov účtu, pod ktorým bude známy v Haiku a vaše Skutočné meno.

Ak je váš účet od jedného z veľkých poskytovateľov e-mailu, Haiku už pozná všetky technické detaily ako napríklad IP adresa servera. Ak to ale nie je váš prípad, kliknutím na Ďalej otvoríte nové okno, do ktorého treba tieto informácie zadať:

Najprv nastavíte Názov servera, Typ prihlásenia a Typ pripojenia pre prichádzajúce správy, pod tým pre odchádzajúce. Potrebné informácie by ste mali nájsť na webstránke vášho poskytovateľa emailu.
Pozrite nižšie pre viac informácií o rôznych nastaveniach a ďalších možnostiach.

## Nastavenia účtu

Vybratím názvu účtu v ľavom zozname môžete meniť niekoľko všeobecných nastavení:

Názov účtu je meno, ktoré sa zobrazuje, napríklad, v zozname účtov v nastaveniach Emailu. Skutočné meno je meno, ktoré ľudia uvidia, keď od vás dostanú správu. Návratová adresa je emailová adresa, ktorá je použitá, keď niekto odpovedá na vašu správu. Zvyčajne je to rovnaká adresa ako tá, z ktorej ste posielali email.

Ak chcete používať emailový účet len na prijímanie alebo len na posielanie správ, môžete (de)aktivovať toto použitie kliknutím pravým tlačidlom na názov účtu v zozname na ľavej strane a nastaviť zaškrtávacie tlačidlá podľa vášho výberu.

## Viac o nastavovaní prichádzajúceho e-mailu

Kliknutím na Prichádzajúce pod názvom vášho účtu nastavíte prijímanie e-mailov.

Prvá je adresa Poštového servera pre prichádzajúce správy. Ak váš poskytovateľ požaduje pripojenie ku konkrétnemu portu, pridajte ho za adresu, oddelený od nej dvojbodkou. Napríklad `pop.vas-poskytovatel.sk:1400`.

Potom vložíte prihlasovacie údaje, Používateľské meno a Heslo, a ak je to potrebné, zmeňte Typ prihlásenia z prednastavenej autentifikácie Čistý text na APOP.

Ak používate POP3 a prijímate správy z tohto účtu na viacerých počítačoch, asi budete chcieť aktivovať možnosť Ponechať poštu na serveri a len Odstrániť poštu zo servera pri zmazaní lokálne.

Ak namiesto toho používate IMAP, máte možnosť Odstrániť poštu zo servera pri zmazaní lokálne. Môžete špecifikovať Priečinky IMAP pre synchronizáciu len určitých priečinkov a ich podpriečinkov.

Tiež si môžete vybrať Čiastočne stiahnuť správy väčšie ako určitá veľkosť. Toto stiahne len hlavičku a vy sa môžete rozhodnúť, či chcete stiahnuť zvyšok správy plus možné prílohy potom, ako uvidíte predmet a odosielateľa. Výhodné najmä pre pomalšie pripojenia.

Môžete zmeniť Cieľ vašej schránky prichádzajúcich správ (prednastavený: /boot/home/mail/in/), čo je výhodné, ak chcete oddeliť správy z rôznych účtov do ich vlastných priečinkov. Požiadavky vám však tiež umožňujú triediť správy.

## Viac o nastavovaní odchádzajúceho e-mailu

Kliknutím na Odchádzajúce pod názvom vášho účtu nastavíte odosielanie e-mailov.

Najprv nastavte adresu Servera SMTP pre odchádzajúce správy. Tak isto ako s odchádzajúcimi správami, môžete nastaviť port, ak je potrebný, napr. `mail.your-provider.org:1200`.

Ak sa potrebujete prihlásiť, zmeňte Typ prihlásenia na ESMTP a zadajte používateľske meno a heslo, ktoré sú uvedené vyššie. Druhý typ sa používa u poskytovateľov, ktorí potrebujú, aby ste si správy sťahovali cez POP3, potom SMTP kvôli identifikácii.

Tak isto ako s prichádzajúcimi správami, môžete zmeniť Cieľ vašej schránky odchádzajúcich správ (prednastavené: /boot/home/mail/out/).

## Upozornenia a ostatné filtre e-mailu

Upozornenie na novo prijaté správy a spôsoby ich triedenia a filtrovania nájdete v položke Filtre pošty pod názvom účtu. Môžete pridať akýkoľvek počet filtrov, ktoré sa použijú jeden po druhom a zmeniť ich poradie ich pomocou chytenia a ťahania na novú pozíciu.
Momentálne sú tri Filtre prichádzajúcej pošty, ktoré si môžete pridať. Po pridaní filtra na neho musíte kliknúť pre zobrazenie jeho nastavení.

### Spamový filter (AGMS Bayesian)

Spamový filter používa štatistické metódy na klasifikovanie správy ako nevyžiadaná pošta. Prideľuje správe hodnotu medzi 0 a 1, takže môžete určiť limit pre normálnu správu a čo bude považované za spam.
Môžete pridať označenie ako spam na začiatok predmetu správy.
Spamový filter sa tiež dokáže učiť zo všetkých prichádzajúcich správ. Samozrejme, budete ho to musieť naučiť vytriedením správ nesprávne uvedených ako spam. Dozviete sa o tom viac, keď budeme preberať aplikáciu Pošta.

Spolu s nasledujúcim Filtrom pravidiel môžete automaticky vytriediť objavené nevyžiadané správy.

### Filter pravidiel

Tento filter porovnáva hlavičku správy s vyhľadávacím vzorom a vykonáva určité operácie podľa pravidiel, ktoré si nastavíte.
Prvým textovým poľom určujete, ktoré hlavičky sa majú kontrolovať. Dostupné sú tieto:

Meno |  | meno odosielateľa
Od |  | e-mailová adresa odosielateľa
Pre |  | vaša e-mailová adresa (odlišná pre každý účet)
Odpovedať |  | adresa, na ktorú sú posielané odpovede
Kedy |  | dátum a čas prijatia správy
Predmet |  | predmet správy
Cc |  | adresy kohokoľvek, kto dostane „Skrytú kópiu“ (Cc)
Účet |  | názov účtu
Stav |  | Aktuálny stav správy. Zvyčajne to môže byť „Prečítaná“, „Poslaná odpoveď“, „Odoslaná“, „Preposlaná“, „Nová“, alebo čokoľvek, čo ste si sami definovali. Ale, ak to sami nezmeníte vo filtri, vždy to bude „Nová“ potom, ako Poštová služba správu prijme.
Priorita |  | nastavuje ju e-mailový program odosielateľa (napr. „urgentné“)
Vlákno |  | v podstate to isté ako „Predmet“, ale bez vecí ako Re: alebo Fwd:
Klasifikačná skupina |  | na základe toho, ako spamový filter správu klasifikoval, bude buď prázdna (ak si nie je istý) alebo bude obsahovať slovo „Pravá“ alebo „Spam“
Odhad Spam/Pravá |  | Toto je číselné ohodnotenie, ktoré spamový filter pridelil správe. Sú zobrazené vo vedeckej notácii, kde 1.065e-1 znamená 1.065 vydelená 10 umocnenými na 12-tu, čo v tomto prípade znamená 0.000000000001065.

Druhé textové pole obsahuje vyhľadávací vzor. Prijíma regulárne výrazy, ktoré prinášajú veľkú flexibilitu, aj keď nanešťastie trochu veci komplikujú. Prečítajte si o nich niečo, stojí to za to a jednoduché vyhľadávacie vzory nie sú až také komplikované.

S použitím vysúvacieho menu pod tým, pridelíte akciu, ktorá sa má vykonať, keď vzor pasuje. Môžete presunúť alebo vymazať správu, nastaviť status na "Prečítaná" alebo čokoľvek iné, alebo nastaviť účet s ktorým odpoviete.

### Upozornenie na nové správy

Existuje niekoľko možností, ktoré si môžete vybrať, ako byť informovaný o novo prijatej pošte. Pod menu Metóda môžete nájsť niekoľko možností, ktoré sa dajú tiež kombinovať:

žiadne |  | Žiadne upozornenia.
Pípnutie |  | Prehrá zvukový súbor pridelený udalosti „Nový E-mail“ v nastaveniach Zvuky pri každej novej správe.
Upozornenie |  | Zobrazí upozornenie na každú novú správu.
LED klávesnice |  | Bliká niektorými LEDkami, ako napríklad indikátor caps-lock
Centrálne upozornenie |  | Zobrazí jedno okno s upozornením pre všetky nové správy.
Centrálne pípnutie |  | Prehrá zvukový súbor priradený udalosti „Nový E-mail“ v nastaveniach Zvuky, len raz pri nových správach.
Okno záznamu |  | Zobrazí okno záznamu.

### Filtre odchádzajúcich správ

Momentálne je pre odchádzajúce správy dostupný len jeden filter: fortune.
Priloží k správe náhodne vybratú vtipnú alebo múdru hlášku zo súboru tzv. „koláčikov pre šťastie“ na koniec každej správy predtým, ako je odoslaná. Môžete si pozrieť ako približne tieto hlášky vyzerajú, spustením príkazu fortune v Termináli.

## Nastavenie Poštovej Služby

Takže teraz, keď ste si nastavili servery (a možno aj zopár filtrov) pre prichádzajúcu aj odchádzajúcu poštu, musíte povedať Poštovej službe, ktorá v skutočnosti vykonáva kontrolu a získavanie nových správ, ako má vykonávať svoju robotu.

Pod Kontrola pošty nastavujete interval, v akom sa kontrolujú nové správy na serveri.
Ak ste na vytáčanom spojení, budete to asi chcieť robiť Iba ak je vytočené spojenie a tiež Naplánovať odchádzajúcu poštu pri odpojení vytáčaného spojenia, aby ste zabránili pravidelnému vytáčaniu len kvôli skontrolovaniu e-mailu.

Poštová služba má okno so stavom, ktoré môžete nastaviť, aby sa zobrazovalo Nikdy, Počas odosielania, Počas odosielania a prijímania alebo Vždy.

Uistite sa, že je začiarknuté Spustiť služby pošty pri štarte alebo nebude bežať mail_daemon, ktorý by vaše požiadavky plnil...

Upraviť menu poštovej schránky... otvorí priečinok /boot/home/config/Mail/Menu Links/. Všetky priečinky alebo požiadavky (!) alebo ich odkazy v tomto priečinku sa zjavia v kontextovom menu ikony schránky Poštovej služby v Paneli.

Z toho menu môžete tiež Vytvoriť novú správu..., Skontrolovať poštu teraz alebo upraviť Nastavenia....

Ak podržíte stlačený kláves SHIFT počas otvárania kontextového menu, dostanete ďalšie príkazy:

Iba skontrolovať novú poštu |  | Poskytuje podmenu pre kontrolu pošty len pre jeden konkrétny účet.
Odoslať čakajúce emaily |  | Dovoľuje vám odoslať čakajúce správy bez toho, aby sa zároveň kontrolovali aj nové správy.
Vypnúť poštové služby |  | Ukončí celú emailovú infraštruktúru (mail_daemon).

Ikona schránky zobrazuje, či sú v schránke neprečítané správy (so stavom „Nová“), keď obsahuje obálky.