Používateľská príručka

Obsah
Čítanie správ Tvorenie nových správ Predvoľby

## Pošta

Panel: |  | Aplikácie
Umiestnenie: |  | /boot/system/apps/Mail
Nastavenia: |  | ~/config/settings/Mail/ ~/config/settings/Mail/Menu Links/ - Objekty umiestnené tu sa zobrazia v kontextovom menu schránky ~/config/settings/Mail/signatures/ - Miesto na ukladanie podpisov ~/config/settings/Mail/status/ - Miesto na ukladanie vlastných stavov

Pošta je predvolený prehliadač a editor e-mailov v Haiku. Neslúži na príjem a posielanie pošty, na to slúži mail_daemon, ktorý možno nakonfigurovať v nastaveniach E-mailov.

Táto stránka slúži ako všeobecný prehľad aplikácie Pošta. Ďalšie informácie o tom, ako e-maily v Haiku fungujú, nájdete v téme Workshop: spravovanie e-mailov.

## Čítanie správ

Dvojitým kliknutím na súbor e-mailu ho otvoríte v Pošte. Rozhranie programu je pomerne jednoduché:

Menu a voliteľný panel nástrojov hore, pod tým typické atribúty e-mailov (Komu, Od, Predmet, Dátum) a nakoniec samotné telo e-mailu. Ak sa v pošte vyskytujú čudné alebo vynechané znaky, skúste zmeniť nastavenia Kódovania z rozbaľovacieho menu.

Prípadné prílohy pripojené k e-mailu sú uvedené na konci správy. Kliknutím pravým tlačidlom na prílohu otvoríte kontextové menu s možnosťami Uložiť prílohu... alebo Otvoriť prílohu. Tiež môžete prílohu pretiahnuť myšou rovno na Plochu alebo do ďalšieho okna Trackera.

Použitie väčšiny položiek v menu a v paneli nástrojov je jasné, takže sa zameriame iba na zopár najdôležitejších.

### Súbor

Keď zatvoríte okno novej pošty, jej stav sa za normálnych okolností zmení z „Nová“ na „Prečítaná“. Môžete ale nastaviť aj iné stavy výberom zo submenu Zatvoriť a.... Tam tiež nájdete možnosť Nastaviť na..., ktorá umožňuje tvorbu vlastných stavov, ktoré sa ukladajú do ~/config/settings/Mail/status/.

### Upraviť

Odtiaľto môžete otvoriť Predvoľby... Pošty (pozri nižšie) a odkaz na správu vašich Účtov..., ktorý otvorí panel nastavenia E-mailov.

### Zobraziť

Iba zriedka, ak vôbec, budete potrebovať tieto dve položky:

Zobraziť hlavičku | ALT H |  | Zobrazí celú hlavičku pošty v prípade, že by ste chceli napr. vypátrať cestu pošty.
Zobraziť kód správy |  |  | Zobrazí kód pošty, tzn. všetky riadiace znaky bez zafarbenia citácií alebo URL odkazov.

### Správa

Rôzne možnosti ako odpovedať na poštu je potrebné trochu objasniť.

Odpovedať | ALT R |  | Štandardná odpoveď určená serveru, ktorý vám správu odoslal. POZNÁMKA: V prípade e-mailovej konferencie tento nástroj pošle odpoveď celej konferencii, nie iba autorovi príspevku.
Odpovedať odosielateľovi | OPT ALT R |  | Táto funkcia naopak pošle odpoveď iba na adresu z atribútu „Od“.
Odpovedať všetkým | SHIFT ALT R |  | Pošle odpoveď pôvodnému odosielateľovi a všetkým ostatným príjemcom pôvodnej správy.

Ak pred odpovedaním vyznačíte v správe pasáž, iba označený text bude vo vašej odpovedi citovaný. Je to dobrý spôsob na skrátenie zdĺhavého citovania, ktoré nikto z nás nemá rád...

Položky Preposlať, Odoslať znova a Skopírovať ako novú netreba bližšie vysvetľovať.

Ak ste otvorili e-mail z výsledkov hľadania alebo z Trackera, možnosti Predošlá správa a Ďalšia správa presúvajú na predošlý/ďalší e-mail v zozname.

Uložiť adresu zhromaždí všetky e-mailové adresy z hlavičky, tela a submenu e-mailu. Vybranie adresy otvorí aplikáciu Ľudia, do ktorej sa všetky kontaktné informácie uložia.

### Požiadavky

Táto funkcia zatiaľ nebola sfunkčnená, no je určená na zobrazenie všetkých správ, ktoré súvisia s aktuálnou správou spoločným odosielateľom alebo predmetom/vláknom.

## Tvorenie nových správ

Nová správa je vytvorená vyvolaním menu Nová poštová správa alebo stlačením zodpovedajúcej ikony z panela nástrojov otvorenej pošty. Alebo môžete jednoducho spustiť aplikáciu Pošta alebo vybrať možnosť Vytvoriť novú správu… z kontextového menu ikony schránky v Paneli.

Okno sa dosť podobá na to, ktoré slúži na čítanie pošty. Menu a panel nástrojov sú mierne odlišné a textové polka s e-mailovou adresou príjemcu, predmetom atď. musia byť vyplnené.

Kópia slúži na poslanie kópií e-mailu viacerým ľuďom. Narozdiel od uvedenia viacerých adries do políčka „Komu“ signalizujete príjemcom kópií, že od nich nečakáte žiadne odpovede. Skrytá kópia robí to isté až na to, že príjemcov vzájomne utají.

Môžete zadať viac príjemcov tak, že ich adresy oddelíte čiarkami. Komu, Kópia, a Skrytá kópia sú rozbaľovacie menu. Obsahujú všetky e-mailové adresy, ktoré váš systém našiel v súboroch aplikácie Ľudia. Ich atribút „Skupina“ ich roztriedi do príslušných submenu.

Znova sa zameriame na zaujímavejšie možnosti v menu:

### Súbor

S možnosťou Uložiť ako rozpísané môžete vašu prácu zachovať a vrátiť sa k nej neskôr. Opätovne ju môžete načítať zo submenu Otvoriť rozpísané, ktoré vypíše všetky správy so stavom „Rozpísané“.

### Upraviť

Citovať a Odstrániť citát alebo ich príslušné klávesové skratky ALT ← / → sa používajú na nastavovanie úrovne citovania pridaním alebo odoberaním symbolu „>“ pred citovanými riadkami. Jednoducho vyberte text vo všetkých riadkoch, ktoré chcete (ne)citovať a vyvolajte menu.

Funkcia Skontrolovať pravopis momentálne ponúka kontrolu iba textu v anglickom jazyku tak, že nesprávne alebo neznáme slová zafarbí červenou a zmení ich na kurzívu. Kliknutím pravým tlačidlom na takéto slovo vyvoláte kontextové menu, ktoré ponúka návrhy správnych foriem alebo možnosť Pridať slovo do slovníka.

Odtiaľto môžete opäť otvoriť Predvoľby... Pošty (pozri nižšie) a odkaz na správu vašich Účtov..., ktorý otvorí panel nastavenia E-mailov.

### Správa

Pomocou funkcie Pridať podpis môžete pridávať preddefinovaný text na koniec vašich e-mailov. Zo submenu môžete vybrať špecifický alebo Náhodný podpis.

Vytvárať nové podpisy alebo upravovať existujúce vám umožňuje položka Upraviť podpisy..., ktorá otvorí okno, do ktorého vkladáte samotný text a názov vášho podpisu. Tu nájdete v menu Podpis položky Otvoriť konkrétny podpis alebo Uložiť či Zmazať momentálne otvorený. Podpisy by sa mali ukladať do ~/config/settings/Mail/signatures.

Na pridanie a odoberanie príloh používajte Pridať prílohu… a Odstrániť prílohu. Súbory môžete tiež pretiahnuť myšou z okna Trackera. Dávajte si ale pozor, aby ste súbor pretiahli do hlavičky e-mailu (sekcia s položkami Komu/Od/Predmet v hornej časti), lebo ak je daný súbor textový, jeho obsah sa skopíruje do tela e-mailu.

Pripojené súbory sú uvedené v dolnej časti hlavičky. Odtiaľto môžete odstrániť súbor vyvolaním kontextového menu alebo stlačením klávesu DEL.

### Požiadavky

Táto funkcia zatiaľ nebola sfunkčnená, no je určená na zobrazenie všetkých správ, ktoré súvisia s aktuálnou správou spoločným odosielateľom alebo predmetom/vláknom.

## Predvoľby

Predvoľby Pošty sa delia na dve časti:

### Používateľské rozhranie

Panel tlačidiel |  | Umožňuje zobraziť popisy ikon alebo úplne skryť panel nástrojov.
Písmo |  | Nastavenie typu písma použitého v texte e-mailu.
Veľkosť |  | Nastavenie veľkosti písma.
Zafarbené citácie |  | Zafarbuje rôzne úrovne citovania.
Režim prvotnej kontroly pravopisu |  | Vypne/zapne kontrolu pravopisu pri štarte.
Automaticky označiť poštu ako prečítanú |  | Ak zatvoríte e-mail so stavom „Nový“, jeho stav sa automaticky zmení na „Prečítaný“.

### Pošta

Predvolený účet |  | Ak používate viac e-mailových účtov, touto možnosťou určujete, ktorý sa bude predvolene používať pri tvorbe nových správ.
Účet na odpoveď |  | Keď odpovedáte na správu, môžete použiť buď Predvolený účet, nastavený vo výsuvnom menu vyššie, alebo Účet z pošty, ktorý odošle odpoveď z toho istého účtu, ktorý prijal pôvodnú správu.

Úvod odpovede

Úvod bude vložený ešte pred citovaným textom vo vašej odpovedi. Môžete použiť rôzne premenné z rozbaľovacieho menu vedľa textového poľa. Napríklad : „Dobrý deň %n!\n\n %d ste napísali:\n“ by vyzeralo takto:

    Dobrý deň Dr. Hawking!

    Mon, 18 Jan 1998 02:55:16 +0800 ste napísali:
    > so thanks again for the inspiration concerning the cosmological constant.
    > ...and the rest of the quoted text following...

Auto podpis |  | Automaticky pridá podpis na koniec e-mailu.
Kódovanie |  | Nastaví predvolené kódovanie.
Upozorniť na nezakódovateľné |  | Ak vaša správa obsahuje znaky, ktoré nemôžu byť zašifrované aktuálne nastavenou šifrovacou metódou, táto možnosť vás na to môže upozorniť, čo vám dáva príležitosť zmeniť typ šifrovania pred poslaním správy. Inak sa nezašifrovateľné znaky nahradia trojuholníkovými symbolmi.
Zalamovanie textu |  | Zalomí riadok po každom 76. znaku, čo uľahčuje čítanie.

Pripojiť atribúty

Môžete si vybrať, či chcete posielať atribúty BFS popri iných prílohách. Toto je užitočné pre iných používateľov Haiku, pretože dostanú „kompletný“ súbor (napr. atribúty ako umelec, album, názov pri MP3 súboroch), no môže zmiasť používateľov iných systémov, ktorí si budú lámať hlavu nad tým čo sú tie BeOS Atribúty zač...
Ak si zvolíte možnosť neposielať atribúty ako prílohu, zabaľte vaše súbory do archívu zip pred tým, ako ich pošlete, inak budú atribúty BFS odstránené.